Slik gikk rallyførerens comeback etter dødskrasj
Det var under Intercontinental Rally Challenge-rallyet Targa Florio Rally i midten av juni ulykken skjedde. Roberts omkom av skadene han pådro seg, mens Breen kom uskadet fra dødskrasjen. I helgen var Craig Breen tilbake i rallybilen under Rally Finland. - Takket være støtten til familien min og familien til Gareth er jeg nå tilbake i rallybilen. Dette var den vanskeligste avgjørelsen i mitt liv. Jeg vil aldri bli helt den samme etter Gareths død, sa Breen til RTE Sports før Rally Finland. - Vi var ikke bare partnere i rallybilen, vi var også bestevenner. Å sette seg bak ratte igjen blir veldig emosjonelt for meg, men jeg vet Gareth ville ønsket at jeg skulle fortsette. Før de to siste fartsprøvene ledet Breen og hans nye kartleser Paul Nagle S-WRC-klassen i Rally Finland, men så gikk det galt for iren. Breens bil havnet i grøfta i en sving, og ble kastet opp i lufta. Etter at bilen hadde gått rundt fire ganger, landet den på hjulene igjen, og både Breen og Nagle kom fra uhellet uten skader. Etter at Breen måtte bryte løpet, var det svenske Per-Gunnar Andersson som vant S-WRC-klassen. I WRC-klassen var det Sebastien som trakk det lengste strået, etter en sekundkamp med hjemmefavoritten Mikko Hirvonen. Petter Solberg ble nummer fire, mens Mads Østberg tok femteplassen. Med helgens seier holder Loeb stø kurs mot en ny sammenlagtseier i rally-VM, når det gjenstår fem VM-runder. Petter Solberg ligger på en tredjeplass sammenlagt, like bak han følger Mads Østberg. Fredag krasjet svenske Fredrik Åhlin og hans norske kartleser Morten Erik Abrahamsen også seg ut av Rally Finland. Heller ikke de kom til skade, men de måtte bryte på grunn av store ødeleggelser på rallybilen. Se video her:
Her går det galt for den irske rallysjåføren Craig Breen i Rally Finland - hans første rally etter at kartleseren hans Gareth Roberts omkom i en dødskrasj i juni.